MILIJAN Brkić Vaso, čiji kum Blaž Curić je nedavno uhićen u aferi SMS, danas se oglasio na Facebooku prvi put nakon izbijanja te afere.

Brkić je, naime, danas bio u Trilju gdje je sudjelovao u proslavi blagdana sv. Mihovila.

"Nama političarima treba biti zadaća i cilj omogućiti svima dostojanstven život u svojoj Domovini. To je naše poslanje i naša obveza. Suočiti se s pravim problemima koji svakodnevno tište malog čovjeka, boriti se za svoj narod i nikada ne posustati", objavio je na Facebooku uz nekoliko fotografija, među kojima je i jedna s časnim sestrama.

Citirao je "i danas aktualne" riječi Alojzija Stepinca

Tekst se nastavlja ispod oglasa

"Tijekom dana u Trilju sam nazočio i na sv. misi koju je predvodio mons Juraj Batelja u povodu 120. godišnjice rođenja blaženoga Alojzija Stepinca. Prigoda je to i za podsjetiti se na njegove riječi iz propovijedi koje su i danas jednako aktualne, kao i u vremenu u kojem je živio; 'Oni mogu imati na raspolaganju sve vojske ovoga svijeta, mogu posjedovati sva materijalna sredstva, mogu imati sav tisak, sve radiopostaje i sva kina. Jednu stvar ipak ne mogu posjedovati – da ovladaju srcima i dušama ljudi', napisao je Brkić.